# Josep Torrents i Garcia

Josep Torrents i Garcia, conegut artísticament com a Pep Torrents (Sabadell, 2 de desembre de 1943 - Barcelona, 3 de març del 2011), fou un actor català de teatre, televisió i cinema, amb una extensa trajectòria com a director i actor de doblatge.

## Biografia

Pep Torrents va començar a actuar als 18 anys amb un grup a Sabadell i al cap de tres o quatre anys va fer teatre infantil amb Mercè Sampietro i Carme Conesa. L'any 1968 debutà com a actor a La Cova del Drac del carrer Tuset de Barcelona, amb espectacles musicals de cabaret literari, del grup "Ca-barret", actuant amb Carme Sansa. L'any 1970 participà en el primer i últim Festival de Poesia Popular Catalana. L'any 1973 va fer Ronda de mort a Sinera de Salvador Espriu al Teatre Romea i al Festival de Venècia amb la companyia d'Adrià Gual.
El 1976 esdevingué membre de la mesa de direcció de l'assemblea d'actors i directors Grec-76. A partir de 1983 es dedicà al doblatge, com a actor i director. Entre els actors a qui donà veu en català hi ha Charles Boyer, Gary Cooper, Frank Sinatra, Charlton Heston, Charles Bronson, Anthony Hopkins, Clint Eastwood, Al Pacino, Michael Caine i Paul Newman.
Va participar com a actor en unes quantes sèries de televisió, com Nissaga de poder, Poblenou, El cor de la ciutat o La sagrada família. Morí el 3 de març de 2011 a causa d'un càncer de pulmó que patia des de feia temps.

## Obres
### Teatre

* Ronda de mort a Sinera, de Salvador Espriu, al Teatre Romea (1973)
* Mort de dama, de Llorenç Villalonga, versionada per Biel Moll
* Timón de Atenas, de William Shakespeare
* Hércules y el estercolero, de Friedrich Dürrenmatt
* Numancia, de Miguel de Cervantes
* El señor Puntilla y su criado Matti, de Bertolt Brecht
* Godspell
* Quan la ràdio parlava de Franco, de Josep Maria Benet i Jornet
* Descripció d'un paisatge, de Josep Maria Benet i Jornet
* Hamlet, de Shakespeare
* Historia de un caballo, de Tolstoi
* El Cafè de la Marina, de Josep Maria de Sagarra
* El misantrop, de Molière
* El diari d'Anne Frank
* Macbeth, de Shakespeare
* Galileo Galilei, de Bertolt Brecht
* West Side Story
* Molt soroll per no res, de Shakespeare
* Estiu, d'Edward Bond, a la Sala Petita del Teatre Nacional de Catalunya (2001).
* Maria Rosa, d'Àngel Guimerà (2004)
* La intrusa, de Maurice Maeterlinck. En el paper de l'avi, a l'Espai Brossa (2005)
* Mika i el paradís, de Francesc Cerró (2006)
* Rock'n'roll, de Tom Stoppard (2008)

## Referències

* ↑ «Josep Torrents i Garcia». Gran Enciclopèdia Catalana. Barcelona: Grup Enciclopèdia Catalana.
* ↑ «Mor l'actor català Pep Torrents». Avui, 03-03-2011. [Consulta: 3 març 2011].
* ↑ «Fitxa de Pep Torrents com a director de doblatge». Arxivat de l'original el 2011-03-05. [Consulta: 9 febrer 2010].
* ↑ «Fitxa de Pep Torrents com actor de doblatge». Arxivat de l'original el 2010-10-14. [Consulta: 9 febrer 2010].
* ↑ Entrevista a Pep Torrents a TeatreBCN Arxivat 2011-03-06 a Wayback Machine., 23 de març de 2009
* 1 2 3 4 5 6 «Pep Torrents. Actor y voz. Sobriedad y lucidez». JOAN-ANTON BENACH, La Vanguardia, 04-03-2011. [Consulta: 4 març 2011].
* ↑ «Muere Pep Torrents, la voz de Al Pacino» (en castellà). ABC, 03-03-2011. [Consulta: 4 març 2011].
* ↑ «Mor l'actor Pep Torrents als 67 anys». El Periódico de Catalunya, 03-03-2011. [Consulta: 4 març 2011].
* ↑ «Obres de teatre que va interpretar, posteriors a 2001, a TeatreNacional». Arxivat de l'original el 2009-05-03. [Consulta: 9 febrer 2010].